Leë woonstelle laat huur nou plek-plek daal | Netwerk24
Leë woonstelle laat huur nou plek-plek daal
Deur Hanlie Stadler 19 Februarie 2021 05:09
Met al hoe meer woonstelle wat leegstaan soos mense óf by familie of vriende intrek om geld te bespaar óf self huis koop, het die gemiddelde huur in Suid-Afrika vir die eerste keer in jare gedaal.
Net 25% van huurders se inkomste is nie geraak deur die Covid-19-inperkings nie. Foto: iStock
Volgens 'n peiling wat die kredietburo Tenant Property Network (TPN) op 15 Februarie gedoen het, is die gemiddelde huur nou 0,75% minder as in die vierde kwartaal van 2020.
Dis net 'n gemiddelde syfer en 'n baie klein daling, wat beteken dat huur waarskynlik nog in baie plekke styg, eerder as daal.
Dit kom nadat slegs die Wes-Kaap in die vierde kwartaal van 2020 'n gemiddelde daling, van 0,62%, in huur beleef het.
TPN reik aanstaande week sy volledige huurmonitor uit, maar die nuus oor die daling in die huur volg op die agentskap se verslag oor leegstaansyfers vir die vierde kwartaal van 2020. Daarvolgens staan 12,9% van residensiële eiendom wat te huur is, tans leeg.
Die hoogste leegstaansyfer is in Gauteng (14,7%) en die laagste in die Oos-Kaap (6,3%).
Wat huur betref, is die grootste leegstaansyfers vir plekke wat vir minder as R3 000 per maand verhuur word en vir dié wat vir meer as R25 000 per maand verhuur word.
LEES OOK: Huurders gesoek! Skerp styging in leë woonstelle
Michelle Dickens, uitvoerende hoof van TPN, sê hul peiling wys dat byna 75% van huurders se inkomste tydens die inperkings verminder het – 10% wat hul werk en dus al hul inkomste verloor het; 12% wat tydelik afgelê is, maar nou weer hul volle salaris verdien; en 50% wie se inkomste tydelik laer was. Net 25% van huurders se inkomste is glad nie deur die inperking geraak nie.
Hoewel FNB onlangs berig het meer huislenings is in 2020 goedgekeur as in 2019, het TPN bevind 20% minder eiendomstransaksies is by die aktekantoor geregistreer.
FNB se navorsing toon dat dit vir meer mense bekostigbaar geword het om eiendom te koop danksy die daling van drie persentasiepunte in die rentekoers verlede jaar.